**343 – Rhyddiaith Bl.8, Dros y Dŵr**

**Beirniad – Manon Wynn Davies**

Roedd 25 wedi rhoi cynnig ar ysgrifennu darn o ryddiaith ar y testun ‘Dros y Dŵr’ eleni, ac fe wnes i fwynhau darllen pob darn am wahanol resymau. Cafwyd ymsonau, llythyrau, straeon byrion ac ysgrifau mwy personol yn ymdrin â phynciau amrywiol. Aethpwyd â fi i Wcráin a Syria ac ar deithiau anodd a thrist o safbwynt ffoaduriaid yn dod i Gymru; aethpwyd â fi i Gapel Celyn ddyddiau cyn boddi’r cwm, i Borth Colmon ym Mhen Llŷn i weld ‘cesig gwynion yr ewyn gwyn’, ac ymwelais ag America fwy nag unwaith ar fordeithiau hir, weithiau i chwilio am antur, dro arall i chwilio am fywyd gwell.

Ar y cyfan, roedd y pynciau’n ddwys a dangosodd sawl ymgeisydd ymwybyddiaeth aeddfed dros ben o ddigwyddiadau yr ydym yn clywed amdanynt yn y newyddion ac o galedi bywyd weithiau. Rhaid oedd wynebu galar sawl gwaith, wrth i ffoaduriaid golli aelodau o’u teuluoedd, wrth i FFREDI ddisgrifio cyflwr creulon afiechyd motor neuron ac awgrymu fod taith i’r Swistir ar y gorwel i ddiweddu bywyd yr unigolyn, ac wrth i JAC gladdu ci annwyl lle dydi’r ‘tawelwch erioed wedi bod mor dawel’ wedi’r angladd. Dim ond un stori ffraeth ddaeth i law, a honno am bysgodyn gwirion o’r enw Betsi sydd wedi llygadu’r dŵr ffres mewn mwg *Sports Direct* (manylyn bach doniol os ydych chi’n gwybod pa mor fawr ydi’r mygiau hynny!) ac sy’n ceisio neidio ‘dros y dŵr’ o’r tanc i’r mwg yn aflwyddiannus.

Mae yna ddweud da iawn yn nifer o’r darnau ac mae dawn dychymyg rhai o’r awduron yn arbennig. Dyma sylwadau ar y tri sy’n dod i’r brig:

PILI PALA: Dyma stori fer am deulu yn ffoi rhag rhyfel yn Syria ac yn dod mewn cwch pren i Gymru. Cawn wybod mai cynllun gan ddynes o Gymru oedd derbyn ac achub y ffoaduriaid hyn. Mae hi’n teimlo rhyddhad fod y cynllun wedi gweithio cyn iddi sylwi fod dau aelod o’r teulu sydd wedi ffoi ar goll. Dyma stori gyflawn mewn iaith raenus; mae’n llawn disgrifiadau cyfoethog a manylion bach sy’n rhoi lliw i’r stori, fel y cyfeiriad hwnnw at Smotyn, tegan meddal Yusuf, brawd bach Aisha. Mae’n stori sy’n cyfleu anwyldeb a thristwch yn arbennig o dda ac yn codi cwestiwn anodd ynghylch moesoldeb y penderfyniad i gynorthwyo ffoaduriaid i ddianc mewn modd anniogel.

GILBERT: Llythyr a gawn ni yma gan daid at ei ŵyr yn adrodd hanes ei ieuenctid anturus. Clywn am fel y sleifiodd o’i gartref yn Llanbedrog yn fachgen pedair ar ddeg oed i hwylio’r môr a gweld y byd am ddeng mlynedd cyn dychwelyd i ddarganfod bod ei fam wedi marw a’i dad wedi symud i dde Cymru i weithio yn y pyllau glo. Dyma *stori* orau’r gystadleuaeth heb os, ond byddai’r darn wedi elwa o gael ei brawfddarllen neu ei roi drwy Cysill. Rydw i wrth fy modd â’r iaith naturiol yn y darn hwn, cofia’r llythyrwr eiriau ei fam: ‘hen fusnes hegar ’di’r môr ’na ’sti’, ac yna eiriau ei dad ‘Mae mam yn dweud, ac rydym ni’n gwneud’. Mae’r manylion disgrifiadol yn dod â’r stori hon yn fyw, ac mae blas hallt y môr ar bob tudalen.

MAIR: Llythyr arall sydd yma gan wyres at ei mam-gu y tro hwn. Mae hi’n 1818 ac mae Mair yn ysgrifennu o Ohio at ei mam-gu sydd wedi aros yng Nghilcennin gan sôn am hanes y fordaith hir dri mis i America. Mae’r llythyr hwn wedi dal cyfnod dechrau’r 19eg ganrif yn wych, cyfeirir at *afon Ayron* gan ddefnyddio’r hen sillafiad a sonnir am gael llety dros nos yn Lerpwl gan y Parchedig Lewis Jones y Bala cyn dechrau’r fordaith. Adrodd hanes syml wna Mair gan sôn am fywyd ar y llong, am stormydd ac arogl annymunol, am enedigaeth babanod ar y daith, ac am brofedigaethau yn sgil heintiau’n gysylltiedig ag yfed dŵr. Mae’r iaith yn hynod raenus ac idiomatig yn y darn hwn ac mae’r ysgrifennu hefyd yn dal naws y cyfnod.

1af – Pili Pala; 2il – Gilbert; 3ydd – Mair